Na temelju članka 15., stavka 2. Zakona o javnoj nabavi ("Narodne novine", br. 120/16.) i članka 24. Statuta Glazbene škole Vatroslava Lisinskog, Zagreb, Gundulićeva 4 (u daljnjem tekstu: Škola), Školski odbor Škole na sjednici održanoj 11. srpnja 2022., donio je

P R A V I L N I K

o pravilima, uvjetima i postupcima jednostavne nabave

# OPĆE ODREDBE

Članak 1.

Ovim Pravilnikom o pravilima, uvjetima i postupcima jednostavne nabave (u daljnjem tekstu: Pravilnik), Škola kao naručitelj utvrđuje pravila, uvjete i postupke nabave robe i usluga te provedbu projektnih natječaja procijenjene vrijednosti manje od 200.000,00 kuna i nabave radova procijenjene vrijednosti manje od 500.000,00 kuna (u daljnjem tekstu: jednostavna nabava).

# PRAVILA POSTUPANJA

Članak 2.

Škola kao naručitelj uzima u obzir načela javne nabave (načelo slobode kretanja robe, načelo slobode poslovnog nastana i načelo slobode pružanja usluga) te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti, načelo učinkovitosti nabave, te ekonomičnog i svrhovitog trošenja javnih sredstava, te mogućnost primjene elektroničkih sredstava komunikacije.

Prilikom određivanja predmeta nabave, Škola će postupati u duhu dobrog gospodarstvenika.

Članak 3.

U provedbi jednostavne nabave primjenjuju se i drugi zakoni, podzakonski propisi te drugi akti ovisno o pojedinom predmetu nabave.

Članak 4.

Komunikacija i svaka druga razmjena informacija obavlja se u pravilu elektroničkom poštom, odnosno zemaljskom poštom i/ili osobnom dostavom.

Članak 5.

O sukobu interesa na odgovarajući se način primjenjuje zakon.

# UVJETI I POSTUPAK JEDNOSTAVNE NABAVE

Članak 6.

Postupak jednostavne nabave pokreće se pozivom gospodarskom subjektu.

Članak 7.

Za jednostavnu nabavu procijenjene vrijednosti do 20.000,00 kuna potrebno je prikupiti najmanje jednu ponudu gospodarskog subjekta;

Za jednostavnu nabavu procijenjene vrijednosti od 20.000,00 kuna do 70.000,00 kuna potrebno je prikupiti najmanje tri ponude gospodarskih subjekata (u opravdanim i iznimnim okolnostima, kada primjerice zbog tehničkih ili umjetničkih razloga ili razloga povezanih sa zaštitom isključivih prava, izvođenje radova ili poslova, isporuku robe ili pružanje usluga može izvršiti samo određeni gospodarski subjekt ili kada je to nužno potrebno zbog žurnosti izazvane događajima koji se nisu mogli predvidjeti i drugo), Škola može prikupiti i manje od tri ponude;

Za jednostavnu nabavu procijenjene vrijednosti veće od 70.000,00 kuna, Škola objavljuje poziv za dostavu ponuda na svojoj službenoj web stranici. Iznimno, u opravdanim okolnostima (kada primjerice zbog tehničkih ili umjetničkih razloga ili razloga povezanih sa zaštitom isključivih prava, izvođenje radova ili poslova, isporuku robe ili pružanje usluga može izvršiti samo određeni gospodarski subjekt ili kada je to nužno potrebno zbog žurnosti izazvane događajima koji se nisu mogli predvidjeti i drugo), nabava se može provesti bez objave poziva na dostavu ponuda, odnosno prikupljanjem ponuda gospodarskih subjekata, uz prethodnu pisanu suglasnost Školskog odbora Škole.

Članak 8.

Odabranom ponuditelju izdaje se narudžbenica ili se sklapa ugovor o

nabavi.

Članak 9.

Rok za dostavu ponude/a u pravilu iznosi najmanje 5 dana od dana poziva.

U opravdanim i iznimnim okolnostima (npr. iznimna žurnost i dr.) Škola može odrediti i kraći rok za dostavu ponude/a od roka iz stavka 1. ovog članka.

Članak 10.

Ponuda/e zaprimljena/e u roku za dostavu ponude/a, otvaraju se i obrađuju na temelju uvjeta i zahtjeva navedenih u pozivu za dostavu ponude/a.

Otvaranje ponude/a nije javno.

Ponude zaprimljene nakon roka za dostavu ne razmatraju se.

Članak 11.

Škola zadržava pravo obustaviti ili poništiti postupak jednostavne nabave, prije ili nakon isteka roka za dostavu ponuda i/ili ne odabrati ponuditelja, bez posebnog pisanog obrazloženja.

Članak 12.

Primjenjujući odredbe ovog Pravilnika pri odabiru prihvatljive, odnosno prihvatljivije ponude, Škola će za kriterij/e odabira uzeti uz cijenu ponude - cjelokupni sadržaj ponude, te vidljivu, odnosno objektivno vidljivo pretpostavljenu ozbiljnost i sposobnost ponuditelja za izvršenje naručene nabave, a u skladu s financijskim mogućnostima Škole.

Sukladno stavku 1. ovog članka, ponuda s nižom cijenom može, ali i ne mora biti i prihvatljivija, odnosno odabrana ponuda.

Škola može dodatnim razgovorom/kontaktom s ponuditeljem/ima, kao i na neki drugi način odlučiti o kriteriju/ima odabira ponude iz stavka 1. i 2. ovog članka.

Za pojedinu nabavu robe, usluge te provedbu projektnih natječaja, odnosno radova Škola može osnovati stručno povjerenstvo sastavljeno od djelatnika Škole, odnosno djelatnika Škole i/ili vanjskih suradnika.

# PROJEKTI SUFINANCIRANI OD STRANE EUROPSKE UNIJE

Članak 13.

Sve postupke jednostavne nabave sufinancirane sredstvima Europske Unije, bez obzira na njihovu procijenjenu vrijednost Škola provodi putem gradskog ureda nadležnog za središnju nabavu, osim ako posebno sklopljenim sporazumima o provođenju postupaka javne nabave nije drugačije određeno.

# PRIJELAZNE I ZAVRŠNE ODREDBE

Članak 14.

Ovaj Pravilnik stupa na snagu prvog dana od dana objavljivanja na oglasnoj ploči Škole.

Članak 15.

Autentično tumačenje ovog Pravilnika daje Školski odbor Škole.

Članak 16.

Stupanjem na snagu ovog Pravilnika prestaje važiti Pravilnik o provedbi postupaka javne nabave (KLASA: 602-03/18-10/02; URBROJ: 251-335-04-18-01) od 23. travnja 2018.

Članak 17.

Ovaj Pravilnik Školski odbor Škole donio je 11. srpnja 2022. nakon savjetovanja s javnošću sukladno članku 11. Zakona o pravu na pristup informacijama i stupa na snagu s danom donošenja.

KLASA: 011-01/22-01/01

URBROJ: 251-335-04-22-01

U Zagrebu, 11.07.2022.

PREDSJEDNICA ŠKOLSKOG ODBORA:

Marija Benić Zovko, prof.